Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista talde parlamentarioak aurkezturiko mozioa, zeinaren bidez Nafarroako Gobernua premiatzen baita turismo-eredu dibertsifikatuagoa eta urtaroekiko lotura txikiagokoa bultza dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Nafarroako Alderdi Sozialista talde parlamentarioko eledun Ramón Alzorriz Goñi jaunak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko: Nafarroako Gobernua premiatzen da turismo-eredu dibertsifikatuagoa eta urtaroekiko lotura txikiagokoa bultza dezan.

Zioen azalpena

Nafarroako Foru Komunitatea askotariko helmuga turistikoa da (gastronomikoa, kulturala), abantaila asko dituena naturari lotutako helmugei dagokienez, ia masifikaziorik ez duena eta kalitate handiko landa-turismoko eskaintza duena.

2020a ixtean, Nafarroak datu oso latzak izan zituen turismoaren arloan; izan ere, Nafarroako Turismo Zuzendaritza Nagusiaren datuen arabera, 607.534 bidaiari hartu genituen urte osoan (aurreko urtean baino % 58,6 gutxiago), eta horrek oso ondorio txarrak dakartza ekonomiari begira, enplegua suntsitzea dakar eta ondorio larriak dauzka landa eremuetan. Pandemiak, besteak beste, egin behar diren aldaketa handiak azkartzera garamatza, eta turismoa ezin da bazterrean gelditu.

Helmugen Jasangarritasun Turistikoari buruzko Planen Programa, zeina Estatuko Turismo Idazkaritzak taxututako esku-hartzea baita, Next Generation funtsen bidez finantzatutako Suspertze, Eraldatze eta Erresilientzia Planean sartzen da. Besteak beste, helburua izan behar da turismoaren sektorea 2030eko Agendako GJHekin bat datorren estrategia bihurtzea, ingurumen-, lurralde-, gizarte- eta ekonomia-jasangarritasuneko eredu batean.

Testuinguru horretan, Europako funtsak, zeinak Helmugen Jasangarritasun Turistikoari buruzko Plan Autonomikoen bidez bideratuko baitira autonomia erkidegoetan, oinarrizko laguntza izanen dira Nafarroak sektorea berregin ahal izateko proiektuak taxutu ahal izan ditzan, sektore horrek hil ala biziko garrantzia duelako ekonomiari, enpleguari eta landa eremuak mantzentzeari begira, turismoarekin oso lotuta baitaude.

Gure ustez, ahal den gehien aprobetxatu behar dira Helmugen Jasangarritasun Turistikoari buruzko Planen Programak eskaintzen dizkigun aukerak, Nafarroako espazio turistikoa eredu jasangarri, inklusibo eta eraldaketa digitalari egokitu bihurtzeko helburua azkartzeko. Hori dela-eta, turismo-eredu dibertsifikatuagoa eta urtaroekiko lotura txikiagokoa bultzatzeko xedez, honako erabaki-proposamena aurkezten du Nafarroako Alderdi Sozialista talde parlamentarioak:

1. Nafarroako Parlamentuak Nafarroako Gobernua premiatzen du jasangarritasun-balioak jaso ditzan Nafarroa helmugako turismo-markan nazioarteko merkatuetan.

2. Nafarroako Parlamentuak Nafarroako Gobernua premiatzen du, daukagun aniztasun handia aprobetxatuta, gure erkidegoko geografia osoan turismoa modu orekatuagoan banatzea bultza dezan, natur, kultura, ondare, gastronomia eta aisialdia balio handiko espazioak bultzatuz.

3. Nafarroako Parlamentuak Nafarroako Gobernua premiatzen du turismo-jardueraren bilakaera jasangarritasun-irizpideetarantz lerratzea bultza dezan.

4. Nafarroako Parlamentuak Nafarroako Gobernua premiatzen du Nafarroako zein beste autonomia erkidegoetako administrazioen, turismo-entitateen eta turismo-sektoreko eragileen arteko lankidetza eta elkarlana bultzatzen jarrai dezan, lurralde-eskaintza indartzearren.

5. Nafarroako Parlamentuak Nafarroako Gobernua premiatzen du sektoreko arrakala digitala murriztu dezan, konektatuta dagoen turistaren eskariei egokitzeko nahiz tokiko kudeaketa publikoaren efizientzia areagotzeko.

Iruñean, 2021eko uztailaren 19an

Foru parlamentaria: Ramón Alzórriz Goñi